PATVIRTINTA

 Rokiškio rajono savivaldybės tarybos 2022 m. gruodžio 23 d. sprendimu Nr. TS-

**ATVIRŲJŲ JAUNIMO CENTRŲ IR ERDVIŲ VEIKLOS KOKYBĖS UŽTIKRINIMO TVARKOS APRAŠAS**

**I SKYRIUS**

**BENDROSIOS NUOSTATOS**

1. Atvirųjų jaunimo centrų ir erdvių veiklos kokybės užtikrinimo tvarkos aprašas (toliau – Aprašas) nustato atvirųjų jaunimo centrų ir erdvių veiklos kokybės nuostatas.

2. Atvirųjų jaunimo centrų ir erdvių vadovai, vykdydami savo veiklą, vadovaujasi Aprašu ir Atvirojo darbo su jaunimu tvarkos aprašu, patvirtintu Lietuvos Respublikos socialinės apsaugos ir darbo ministro įsakymu „Dėl Darbo su jaunimu gatvėje tvarkos aprašo, Mobiliojo darbo su jaunimu tvarkos aprašo, Atvirojo darbo su jaunimu tvarkos aprašo, Jaunimo informavimo ir konsultavimo tvarkos aprašo ir Jaunimo praktinių įgūdžių ugdymo tvarkos aprašo patvirtinimo“.

3. Aprašas yra taikomos atvirojo ir bendrojo darbo su jaunimu krypčių centrams ir erdvėms.

4. Apraše vartojamos sąvokos:

4.1. **Atvirasis darbas su jaunimu** – darbas su jaunimu atviruosiuose jaunimo centruose ir (ar) erdvėse, vykdomas darbo su jaunimu principais.

4.2. **Atvirasis jaunimo centras** (toliau – Centras) – Lietuvos Respublikoje ar kitoje valstybėje įsteigtas juridinis asmuo, kita organizacija ar jų filialas, atstovybė, kurių veiklos arba jos dalies vykdymo vieta yra Lietuvos Respublikoje ir kurie vykdo darbą su jaunimu, grindžiamą savanorišku jaunų žmonių apsisprendimu dalyvauti šioje veikloje ir užtikrinantį jų įsitraukimą į šią veiklą nepriklausomai nuo lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų.

4.3. **Atviroji jaunimo erdvė** (toliau – Erdvė) – kultūros, švietimo, kūno kultūros ir sporto ar socialines paslaugas teikiančio juridinio asmens nuosavybės, patikėjimo teise ar nuomos, panaudos sutarčių pagrindu valdoma patalpa, kurioje vykdomas darbas su jaunimu, grindžiamas savanorišku jaunų žmonių apsisprendimu dalyvauti šioje veikloje ir užtikrinantis jų įsitraukimą į šią veiklą nepriklausomai nuo lyties, rasės, tautybės, kalbos, kilmės, socialinės padėties, tikėjimo, įsitikinimų ar pažiūrų.

4.4. **Atvirojo darbo su jaunimu krypties centras (erdvė)**– centro (erdvės) tipas, kuriame teikiama pirmenybė darbui su mažiau galimybių turinčiu, socialinę atskirtį patiriančiu ir socialinės rizikos grupei priklausiančiu jaunimu.

4.5. **Bendrojo darbo su jaunimu krypties centras (erdvė)** – centro (erdvės) tipas, kuriame vykdomas darbas su jaunimu, vadovaujantis darbo su jaunimu principais, neteikiant pirmenybės nė vienai jaunimo grupei.

4.6. J**aunimo darbuotojas** – pilnametis asmuo, dirbantis su jaunais žmonėmis jų laisvalaikiu, siekiantis asmeninio ir socialinio jaunų žmonių tobulėjimo tiek per individualų darbą su skirtingais asmenimis, tiek dirbdamas su grupėmis ir turintis šiam darbui reikalingų kompetencijų.

4.7. **Jaunimas** – 2 ir (ar) daugiau 14-29 metų amžiaus asmenų.

4.8. **Lankytojas** – 14–29 metų amžiaus asmuo, lankantis Centrą arba Erdvę.

5. Kitos Apraše vartojamos sąvokos suprantamos taip, kaip jos apibrėžtos Atvirojo darbo su jaunimu tvarkos apraše, patvirtintame Lietuvos Respublikos socialinės apsaugos ir darbo ministro įsakymu „Dėl Darbo su jaunimu gatvėje tvarkos aprašo, Mobiliojo darbo su jaunimu tvarkos aprašo, Atvirojo darbo su jaunimu tvarkos aprašo, Jaunimo informavimo ir konsultavimo tvarkos aprašo ir Jaunimo praktinių įgūdžių ugdymo tvarkos aprašo patvirtinimo“, Lietuvos Respublikos vietos savivaldos įstatyme, Lietuvos Respublikos nevyriausybinių organizacijų plėtros įstatyme ir Lietuvos Respublikos jaunimo politikos pagrindų įstatyme.

**II SKYRIUS**

**CENTRO (ERDVĖS) VEIKLOS PLANAVIMAS**

6. Centro (Erdvės) veikla planuojama vadovaujantis šiomis nuostatomis:

6.1. Veiklos planavimas yra pagrįstas planuojamais pasiekti kokybiniais ir kiekybiniais rezultatais.

6.2. Siekiami rezultatai yra konkretūsir jų pasiekimas aiškiai pamatuojamas.

6.3. Centro (Erdvės) veikla planuojama trejiems metams. Veiklos plane (priedas) numatomi rezultatai, kuriuos planuojama pasiekti, ir jų poreikio pagrindimas, rezultatų pasiekimo rodikliai ir jų reikšmės kiekvienų kalendorinių metų pabaigoje, veiksmai, padėsiantys pasiekti rezultatus, veiksmų įgyvendinimo terminas, žmogiškieji ir finansiniai ištekliai, reikalingi konkrečioms veikloms įgyvendinti. Veiklos planą Centro (Erdvės) vadovas suderina su Savivaldybės administracijos jaunimo reikalų koordinatoriumi.

6.4. Pirmiausia atliekamas Centro (Erdvės) esamos situacijos vertinimas – savianalizė ir išorinis vertinimas. Savianalizės metu nustatoma esama organizacijos būklė ir padaryta pažanga, analizuojami pagrindiniai Centro (Erdvės) veiklos rodikliai (pateikti Aprašo 7–8 ir (arba) 9–10 punktuose), išanalizuojami Centro (Erdvės) lankytojų ir jų tėvų atsiliepimai (Centro (Erdvės) darbuotojai atlieka apklausą) ir nustatomi Centro (Erdvės) veiklos tikslai ir aspektai, kuriuos reikia tobulinti. Išorinio vertinimo metu aptariama Centro (Erdvės) atlikta savianalizė ir su Rokiškio rajono savivaldybės (toliau – Savivaldybė) administracijos jaunimo reikalų koordinatoriumi derinami numatyti uždaviniai ir tikslas. Esant poreikiui Centras (Erdvė) savarankiškai gali nusimatyti veiklos kryptis (pvz., tiesioginis darbas su jaunimu, darbas su komanda, patalpų ir infrastruktūros palaikymas, finansinių išteklių valdymas, veiklos viešinimas, bendradarbiavimas ir atstovavimas, kita).

6.5. Gali būti planuojami šie atvirojo darbo su jaunimu uždaviniai:

6.5.1. ugdyti socialinius jauno žmogaus įgūdžius, suteikti erdvę jaunam žmogui ugdytis ir individualiai augti, skatinti jį prisiimti atsakomybę įvairiose situacijose įvairiomis priemonėmis (pavyzdžiui, įsitraukiant į veiklas, savanoriaujant ir pan.);

6.5.2. užtikrinti sąlygas jaunimui socializuotis, bendrauti, atsižvelgiant į jaunimo poreikius ir į tai, kas jam svarbu (atsipalaidavimas, kalbėjimasis svarbiais klausimais, buvimas bendraamžių grupėje); jaunimo kasdienybę aptarti jam priimtiniausiu būdu;

6.5.3. sudaryti galimybes jaunimui prasmingai praleisti laisvalaikį;

6.5.4. vykdyti pirminę tabako, alkoholio, kitų psichotropinių medžiagų vartojimo, nusikalstamumo prevenciją;

6.5.5. padėti jaunimui atrasti ir įsivardyti savo privalumus ir gebėjimus;

6.5.6. skatinti jaunimo savarankiškumą, kūrybiškumą, padėti jam įgyvendinti savo idėjas ir tikslus;

6.5.7. individualiai konsultuoti ir informuoti jaunimą, patekusį į įvairias problemines situacijas, padėti jam spręsti problemas;

6.5.8. įtraukti į veiklas socialinę atskirtį patiriančius ir mažiau galimybių turinčius jaunus žmones.

6.6. Kiekvienų metų sausio mėnesį parengiama praėjusių metų Centro (Erdvės) veiklos ataskaita – atliekamas veiklos plano įgyvendinimo ir jame numatytų rezultatų pasiekimo vertinimas ir peržiūrimi pagrindiniai veiklos rezultatai, rodikliai, Savivaldybės biudžeto lėšų panaudojimas. Peržiūrimas veiklos planas prireikus yra tikslinamas. Atlikus veiklos plano peržiūrą, planas ir jo pakeitimai turi būti suderinti su Savivaldybės administracijos jaunimo reikalų koordinatoriumi, teikiančiu metodinę pagalbą dėl veiklos planavimo.

6.7. Organizuojami reguliarūs Centro (Erdvės) jaunimo darbuotojų susitikimai ir (ar) susirinkimai, atvejų analizės, supervizijos ir kiti veiksmai, skirti aptarti kylančius iššūkius ir suplanuoti vykdomą veiklą (ne rečiau kaip kartą per mėnesį).

6.8. Vertinant Centro (Erdvės) esamą situaciją analizuojama, ar Centro (Erdvės) vadovas vadovaujasi Aprašu ir Rekomendacijomis atvirųjų jaunimo centrų ir atvirųjų jaunimo erdvių veiklos kokybės užtikrinimui, patvirtintomis Jaunimo reikalų departamento prie Socialinės apsaugos ir darbo ministerijos direktoriaus įsakymu „Dėl Rekomendacijų atvirųjų jaunimo centrų ir atvirųjų jaunimo erdvių veiklos kokybės užtikrinimui patvirtinimo“ (toliau – Rekomendacijos). Analizėje pateikiami Aprašo ir Rekomendacijų taikymą pagrindžiantys pavyzdžiai.

6.9. Centro (Erdvės) veiklos vertinimo pagrindinis tikslas – tobulinti veiklą ir atvirąjį darbą su jaunimu.

6.10. Siekiant užtikrinti, kad Centro (Erdvės) veiklos vertinimas būtų skaidrus, atviras ir savikritiškas, jis nėra naudojamas finansavimui numatyti.

7. Centro (Erdvės) vadovas vadovaujasi šiais veiklos rodikliais:

7.1. bendras lankytojų skaičius;

7.2. nesikartojančių (unikalių) lankytojų skaičius;

7.3. mažiau galimybių turinčių lankytojų skaičius (socialinę riziką, sunkumus patiriančių lankytojų skaičius, socialiai remtinų lankytojų skaičius ir kita).

8. Centro (Erdvės) vadovas vadovaujasi šiais kiekybiniais veiklos rodikliais:

8.1. individualių lankytojų konsultacijų skaičius;

8.2. nesikartojančių (unikalių) lankytojų skaičius pagal amžių (amžiaus grupes) ir lytį;

8.3. susitikimų su jaunų žmonių tėvais, rūpintojais, globėjais, kitais atstovais skaičius;

8.4. jaunimo inicijuotų (suorganizuotų) veiklų skaičius;

8.5. organizacijos vykdomų viešinimo veiklų, skirtų lankytojams pritraukti, skaičius;

8.6. įgyvendintų projektų, į kuriuos buvo įtrauktas jaunimas, skaičius;

8.7. numatomų gauti ir (ar) gautų lėšų veikloms vykdyti suma ir šaltiniai;

8.8. padedant atvirajam jaunimo centrui arba atvirajai jaunimo erdvei įdarbintų jaunų žmonių skaičius.

9. Centro (Erdvės) vadovas vadovaujasi šiais veiklos kokybiniais rodikliais:

9.1. taikomų darbo su jaunimu metodų įvairovė;

9.2. veiklos vykdomos atsižvelgiant į jaunimo poreikius, jo padėtį, jaunimo pasiūlytas įgyvendinti veiklas, remiantis jaunimo padėties tyrimais;

9.3. jaunas žmogus motyvuojamas dalyvauti jo poreikius atitinkančioje veikloje, skatinamas tobulėti, ugdytis verslumo ir darbo rinkai reikalingus įgūdžius;

9.4. sudarytos sąlygos jaunam žmogui įsitraukti į visuomeninę veiklą, įgyti socialinius įgūdžius ugdančios veiklos vykdymo ir organizavimo patirties;

9.5. sudarytos sąlygos į veiklas įsitraukti atskirtį savo socialinėje aplinkoje patiriančiam ar mažiau galimybių turinčiam jaunimui ir skatinti jo socialinę integraciją;

9.6. teikiamų paslaugų, padėsiančių socialinę atskirtį patiriančiam jaunimui reintegruotis (integruotis) į darbo rinką ir (ar) švietimo sistemą, visuomeninį gyvenimą, įvairovė.

10. Rodiklių pasiekimas vertinamas remiantis šiais kriterijais:

10.1. išsamumo – rodikliai turi būti išsamūs, aiškiai aprašytas jų apskaičiavimo būdas;

10.2. konkretumo – rodikliai turi būti kiekybiniai ir kokybiniai;

10.3. nuoseklumo – visi siekiami rodikliai turi atitikti veiklos plano veiklas ir nustatytus metinius prioritetus.

**III SKYRIUS**

**CENTRO (ERDVĖS) ŽMOGIŠKŲJŲ IŠTEKLIŲ VALDYMAS**

11. Centro (Erdvės) žmogiškieji ištekliai valdomi vadovaujantis šiomis reikalavimų darbuotojams nuostatomis:

11.1. Darbuotojai yra neteisti (neturi neišnykusio ar nepanaikinto teistumo).

11.2. Jaunimo darbuotojas dirba vadovaudamasis Jaunimo darbuotojo pareigybės aprašymu, patvirtintu Centro (Erdvės) vadovo įsakymu, ir Jaunimo darbuotojų veiklos aprašu, patvirtintu Lietuvos Respublikos socialinės apsaugos ir darbo ministro įsakymu.

11.3. Centre turi dirbti ne mažiau kaip 2 darbuotojai, dirbantys ne mažiau kaip po pusę etato, skirto atvirajam darbui su jaunimu vykdyti. Erdvėje turi dirbti ne mažiau kaip 1 darbuotojas, dirbantis ne mažiau kaip puse etato, skirto atvirajam darbui su jaunimu vykdyti.

11.4. Bent vienas darbuotojas, vykdantis atvirąjį darbą su jaunimu, turi būti įgijęs socialinio darbuotojo, socialinio pedagogo, pedagogo, edukologo arba psichologo išsilavinimą.

11.5. Lyčių lygybei užtikrinti Centre turi dirbti abiejų lyčių jaunimo darbuotojai.

11.6. Kiekvienais metais jaunimo darbuotojai darbo metu dalyvauja tiksliniuose mokymuose, stažuotėse, kursuose, intervizijose, komandose ar individualiose supervizijose ir pan., skirtuose Centro (Erdvės) veiklai gerinti.

11.7. Administracinį darbą gali atlikti ne jaunimo darbuotojas, o šiam darbui įdarbintas administratorius.

11.8. Finansinę apskaitą tvarko ne jaunimo darbuotojas, o šiam darbui įdarbintas specialistas arba šios funkcijos yra perduotos finansinę apskaitą vykdančiai įmonei.

12. Žmogiškieji ištekliai valdomi vadovaujantis šiomis darbo su savanoriais rekomendacijomis:

12.1. Savanorišką veiklą vykdantys asmenys gali padėti vykdyti darbą su jaunimu, bet negali būti laikomi jaunimo darbuotojais.

12.2. Darbe su savanoriais vadovaujamasi Lietuvos Respublikos savanoriškos veiklos įstatymu.

**IV SKYRIUS**

**CENTRO (ERDVĖS) DARBO ORGANIZAVIMAS**

13. Centro (Erdvės) darbas organizuojamas vadovaujantis šiomis nuostatomis:

13.1. Darbas su jaunimu atitinka Centro (Erdvės) darbo kryptį:

13.1.1. Bendrosios darbo su jaunimu krypties Centre (Erdvėje) atvirasis darbas su jaunimu gali būti taikomas ne mažiau nei 50 proc. Centro (Erdvės) vykdomų veiklų apimties.

13.1.2. Atvirojo darbo su jaunimu krypties Centre (Erdvėje) atvirasis darbas su jaunimu gali būti taikomas ne mažiau kaip 70 proc. Centro (Erdvės) vykdomų veiklų apimties.

13.2. Darbas su jaunimu atitinka Centro (Erdvės) veiklos planą.

13.3. Darbas su jaunu žmogumi Centre (Erdvėje) vyksta individualiai ir grupinių užsiėmimų metu.

13.4. Atvirojo darbo su jaunimu paslaugos Centro (Erdvės) lankytojams nėra apmokestinamos.

13.5. Tiesioginį darbą su jaunimu atlieka Centro (Erdvės) jaunimo darbuotojas ir tai sudaro ne mažiau kaip 80 proc. jo darbo laiko.

13.6. Centro (Erdvės), išskyrus atvirosios krypties Centro (Erdvės), jaunimo darbuotojo veikla apima jaunimo veiklos koordinavimą, jaunimo motyvavimą, aktyvumo ir užimtumo skatinimą, pagalbą įgyvendinti jaunimo iniciatyvas ir konsultacijas jaunimui aktualiais klausimais (tačiau neapsiriboja šia veikla).

13.7. Atvirosios krypties Centro (Erdvės) jaunimo darbuotojo veikla apima jaunimo socialiai atsakingo elgesio skatinimą ir formavimą, pagalbą jaunimui integruotis į visuomenę, konsultacijas jaunimui aktualiais klausimais, prevencinių veiklų vykdymą ir jaunimo veiklos Centre (Erdvėje) organizavimą ir koordinavimą (tačiau neapsiriboja šia veikla).

13.8. Centro (Erdvės) lankytojai gali būti 14–29 metų jauni žmonės. Besikreipiantys kito amžiaus asmenys yra nukreipiami į kitas įstaigas, teikiančias paslaugas jų amžiaus asmenims.

13.9. Centro (Erdvės) vadovas yra patvirtinęs ir naudoja lankytojų srautų skaičiavimo metodiką.

13.10. Atsižvelgiant į Centro (Erdvės) lankytojų interesus yra sukurtos ir viešai prieinamos vidaus tvarkos taisyklės.

13.11. Centro (Erdvės) lankytojai yra įtraukti į veiklų organizavimą, vykdymą ir vertinimą.

13.12. Centro (Erdvės) darbo laikas nustatomas atsižvelgiant į jaunimo poreikius ir vietos mokymo įstaigų darbo laiką, tačiau rekomenduojama, kad:

13.12.1. darbas būtų baigiamas ne anksčiau kaip 19 val.;

13.12.2. Centras dirbtų ne mažiau kaip 5 dienas per savaitę, iš jų bent vieną dieną – savaitgalį;

13.12.3. Erdvė dirbtų ne mažiau kaip 3 dienas per savaitę.

13.13. Centras (Erdvė) gali būti uždaryti ne daugiau kaip 12 savaičių per metus. Dėl objektyvių priežasčių, pavyzdžiui, remonto ar paskelbtų ekstremaliųjų situacijų šalyje šis laikas gali būti pratęsiamas.

13.14. Rekomenduojama, kad vasaros sezono metu Centro (Erdvės) darbuotojai, orientuodamiesi į jaunimo poreikius vasaros metu rinktis ne Centro (Erdvės) patalpose, dirbtų su jaunimu jo susibūrimo vietose ar kitose atvirajam darbui tinkančiose vietose, t. y. ne Centro (Erdvės) patalpose.

13.15. Centras (Erdvė) taiko įvairius jaunimo poreikius atitinkančius darbo su jaunimu metodus: mokymasis per patirtį, užsiėmimai grupėmis, diskusijos, būreliai, seminarai, individualios konsultacijos, mokymasis iš bendraamžių ir kita.

13.16. Centro (Erdvės) taikomi darbo metodai papildo atvirąjį darbą su jaunimu ir neprieštarauja jo principams.

13.17. Pagal kompetenciją atvirosios krypties Centras (Erdvė) vykdo vaiko minimalios priežiūros priemones, numatytas Lietuvos Respublikos vaiko minimalios ir vidutinės priežiūros įstatymo 6 straipsnio 1 dalies 2 ir 5 punktuose.

13.18. Darbas su jaunimu vykdomas remiantis Atvirų jaunimo centrų veiklos aprašu, patvirtintu Lietuvos Respublikos socialinės apsaugos ir darbo ministro įsakymu, ir Atvirų jaunimo centrų ir erdvių koncepcija, patvirtinta Jaunimo reikalų departamento prie Socialinės apsaugos ir darbo ministerijos direktoriaus įsakymu.

**V SKYRIUS**

**CENTRO (ERDVĖS) VIETA IR PATALPOS**

14. Centro (Erdvės) vieta ir patalpos turi atitikti šias nuostatas:

14.1. Centras turi turėti mažiausiai dvi patalpas, Erdvė turi turėti bent vieną patalpą darbui su jaunimu:

14.1.1. Centras turi turėti atskirą patalpą, kurioje jaunimas gali patogiai kartu leisti laiką, bendrauti.

14.1.2. Centras (Erdvė) turi ne mažiau kaip vieną atskirą patalpą administraciniam darbui, kurioje nevyksta veiklos lankytojams.

14.2. Centro (Erdvės) patalpų išorėje yra lengvai įskaitoma iškaba su pavadinimu ir darbo laiku.

14.3. Centro (Erdvės) patalpose įrengti šildymas, apšvietimas, vėdinimas, sanitarinės patalpos (tualetai), tiekiamas vanduo.

15. Centro (Erdvės) vieta ir patalpos turi atitikti šias nuostatas:

15.1. Centras (Erdvė) turi turėti infrastruktūrą ir įrangą, reikalingą lankytojams patrauklioms veikloms vykdyti, tarp jų įrangą aktyvioms veikloms, pavyzdžiui, sporto veikloms.

15.2. Centras turi turėti atskirą įeigą.

15.3. Centras ar jo steigėjas turi teisę naudotis patalpomis ne trumpesniam kaip Centro veiklos plano vykdymo laikotarpiui.

15.4. Rekomenduojama, kad Centras (Erdvė) būtų įsikūręs vietos jaunimui patrauklioje vietoje netoli jaunimo susibūrimo vietų, švietimo įstaigų.

15.5. Centras (Erdvė) turėtų būti lengvai surandamas (-a).

15.6. Centras (Erdvė) negali būti įkurtas daugiabučiame gyvenamajame name.

16. Rekomenduojama, kad Centrai ir Erdvės būtų kuriami atlikus teorinį ir praktinį aplinkos tyrinėjimą ir jaunų žmonių situacijos tyrimą konkrečioje vietovėje, analizei atlikti pasitelkiami kiti su jaunimu dirbantys asmenys.

**VI SKYRIUS**

**CENTRO (ERDVĖS) FINANSINIAI IŠTEKLIAI**

17. Centro (Erdvės) finansiniai ištekliai valdomi vadovaujantis šiomis rekomendacijomis:

17.1. Centras (Erdvė) didžiąja dalimi yra išlaikomas (-a) iš Savivaldybės biudžeto (finansuojamas patalpų išlaikymas, komunalinės paslaugos ir darbuotojų darbo užmokestis).

17.2. Dalis lėšų, reikalingų Centro (Erdvės) veikloms, yra gaunamos iš įvairių fondų, nacionalinių programų, finansavimo konkursų, privataus sektoriaus ar fizinių asmenų.

17.3. Dalis lėšų, reikalingų Centro (Erdvės) veikloms, yra gaunamos iš mokamų Centro (Erdvės) veiklų.

**VII SKYRIUS**

**CENTRO (ERDVĖS) VEIKLOS VIEŠINIMAS IR PRISTATYMAS**

18. Centro (Erdvės) veikla viešinama ir pristatoma vadovaujantis šiomis rekomendacijomis:

18.1. Centras (Erdvė) viešina savo veiklą vietos bendruomenėms.

18.2. Centras (Erdvė) yra pasiekiamas (-a) el. paštu, socialiniuose tinkluose, mobiliojo arba fiksuoto ryšio telefonu.

18.3. Viešinant ir pristatant Centro (Erdvės) veiklą nepažeidžiamas lankytojų privatumas ir prireikus užtikrinamas lankytojų anonimiškumas.

18.4. Centro (Erdvės) lankytojai nėra įpareigojami dalyvauti viešinant ir pristatant veiklą.

18.5. Bendrauti su jaunimu Centras (Erdvė) turi ir naudoja socialinių tinklų paskyrą, tačiau tai nėra vienintelis informacijos apie veiklą skelbimo būdas.

18.6. Jaunimas pritraukiamas viešinant Centro (Erdvės) veiklą įvairiomis priemonėmis: socialiniai tinklai, tinklaraščiai, straipsniai spaudoje, reklama viešose erdvėse, renginiai, susitikimai mokyklose ar per kitas darbo su jaunimu formas.

18.7. Rajone gyvenantys Centro (Erdvės) lankytojų tėvai supažindinami su Centro (Erdvės) darbo tikslu, specifika ir vykdoma veikla.

**VIII SKYRIUS**

**CENTRŲ IR ERDVIŲ BENDRADARBIAVIMAS IR ATSTOVAVIMAS**

19. Centro (Erdvės) bendradarbiavimas ir atstovavimas vykdomas vadovaujantis šiomis nuostatomis:

19.1. Pagrindiniai bendradarbiavimo naudos gavėjai yra jaunimas ir Centras (Erdvė).

19.2. Siekdamas geriau pažinti esamą jaunimo situaciją ir ieškoti problemų sprendimo būdų, Centras (Erdvė) bendradarbiauja su kitomis valstybinėmis, savivaldybės ir nevyriausybinėmis organizacijomis (pavyzdžiui, mokyklomis, policija, parapija, jaunimo organizacijomis, bendruomene, Savivaldybės administracijos Socialinės paramos skyriumi, seniūnijomis, Užimtumo tarnybos prie Lietuvos Respublikos socialinės apsaugos ir darbo ministerijos Klientų aptarnavimo departamento Jaunimo užimtumo skyriumi, Valstybės vaiko teisių apsaugos ir įvaikinimo tarnybos prie Socialinės apsaugos ir darbo ministerijos Panevėžio apskrities vaiko teisių apsaugos Rokiškio skyriumi ir kt.).

19.3. Bent kartą per metus Centro (Erdvės) darbuotojai dalyvauja tarpžinybiniuose susitikimuose.

19.4. Centras (Erdvė), siekdamas (-a) vykdyti kuo efektyvesnę jaunimo poreikius atitinkančią veiklą, bendradarbiauja su kitomis su jaunimu dirbančiomis organizacijomis.

19.5. Centras (Erdvė) dalijasi patirtimi su kitais Centrais (Erdvėmis) ir dalyvauja asociacijų, tinklų veikloje.

19.6. Centras (Erdvė), siekdamas (-a) pritraukti jaunimą į Centrą (Erdvę) ir gauti informacijos apie mažiau motyvuotą jaunimą, bendradarbiauja su formaliojo švietimo įstaigomis.

19.7. Centras (Erdvė), siekdamas (-a) keistis patirtimi, didinti veiklų vykdymo efektyvumą ir, esant poreikiui, vykdyti bendras veiklas, bendradarbiauja su užsienio organizacijomis.

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

Atvirųjų jaunimo centrų ir erdvių veiklos kokybės užtikrinimo tvarkos aprašo

priedas

**(Atvirojo jaunimo centro ar atvirosios jaunimo erdvės veiklos plano forma)**

**ROKIŠKIO RAJONO SAVIVALDYBĖS ATVIROJO JAUNIMO CENTRO AR ATVIROSIOS JAUNIMO ERDVĖS**

**(ATVIROJO DARBO SU JAUNIMU) \_\_\_\_–\_\_\_\_ M. VEIKLOS PLANAS**

|  |  |  |  |  |
| --- | --- | --- | --- | --- |
| **Tikslas** | **Uždaviniai** | **Uždavinio kokybinis rezultatas** | **Uždavinio kiekybinis rodiklis** | **Poreikis***(kiek kartų, kaip dažnai ir (ar) reguliariai numatomi užsiėmimai)* |
| **I metai** | **II metai** | **III metai** |
| **1** | **2** |  |
| *Pvz., organizuoti ir užtikrinti kokybišką darbą su jaunimu* | *Pvz., individualus darbas su jaunimu**Pvz., grupinių užsiėmimų organizavimas jaunuolių poreikius atitinkančiomis temomis* | *Pvz., suteikta individuali pagalba, jaunuoliai labiau pasitiki savimi* |  |  |  | *Pvz., nuolat, pagal poreikį* |
|  |
|  |
| *Pvz., pagerės tarpusavio santykiai, atsiras geresni bendravimo ir bendradarbiavimo įgūdžiai, pagerės jaunuolių socializacija, mažės agresyvaus elgesio apraiškos* |  |  |  | *Pvz., ne mažiau nei du kartai per mėnesį* |
|  |
|  |
| *Pvz., jaunuoliai nusiunčiami savanoriauti ar įsitraukti į kitas veiklas* |  |  |  |  |
|  |
|  |
| *Pvz., kassavaitinių susirinkimų organizavimas* *Pvz., darbuotojų kompetencijų kėlimas* | *Pvz., darbuotojai geba planuoti savo veiklą ir atliepia jaunuolių poreikius* |  |  |  | *Pvz., kartą per savaitę* |
|  |
|  |
| *Pvz., kokybiškesnių paslaugų teikimas – Darbuotojai geba įvertinti savo darbą, komandoje nuolat reflektuodami* |  |  |  | *Pvz., ne mažiau kaip du kartai per metus vienam darbuotojui* |
|  |
|  |
| *Pvz., atsakomybių pasidalijimas* |  |  |  |  |
|  |
|  |
| *Pvz., kosmetinis patalpų atnaujinimas* | *Pvz., jaunuolių poreikiams pritaikytos patalpos saugiai leisti laisvalaikį, būti, kurti* |  |  |  | *Pvz., kartą per 3 metus* |
|  |
|  |
|  |  |  |  |  |
|  |
|  |
|  |  |  |  |  |
|  |
|  |
| *Pvz., efektyvus resursų naudojimas**Pvz., projektinių veiklų rašymas* | *Pvz., padengtos telefono ryšio, interneto paslaugų išlaidos jaunimo darbuotojams kokybiškam darbui su jaunimu* |  |  |  | *Pvz., nuolat* |
|  |
|  |
| *Pvz., pritrauktos papildomos lėšos jaunuolių veikloms įgyvendinti* |  |  |  | *Pvz., kas pusmetį* |
|  |
|  |
|  |  |  |  |  |
|  |
|  |
| *Pvz., organizuojami susitikimai su partneriais dėl bendrai vykdomų veiklų* | *Pvz., stiprinamas ryšys su partneriais, teikiamos kokybiškesnės paslaugos* |  |  |  | *Pvz., kas ketvirtį* |
|  |
|  |
|  |  |  |  |  |
|  |
|  |
|  |  |  |  |  |
|  |
|   |

Trimečio veiklos plano sudedamoji dalis – Centro / Erdvės veiklos rodikliai (rodikliai turi būti suderinti su Aprašo 7–8 punktuose nurodytais rodikliais):

|  |  |  |
| --- | --- | --- |
| **Eil. Nr.** | **Veiklos rodiklis** | **Veiklos rodiklių reikšmės metų pabaigoje** |
| **I metai** | **II metai** | **III metai** |
| 1.   | Bendras lankytojų skaičius |  |  |  |
| 2.   | Unikalių lankytojų skaičius |  |  |  |
| 3.   | Iš unikalių lankytojų skaičiaus mažiau galimybių turinčio jaunimo skaičius |  |  |  |
| 4.   | Individualių konsultacijų skaičius |  |  |  |
| 5.   | Unikalių lankytojų skaičius pagal amžių (amžiaus grupes) ir (ar) lytį |  |  |  |
| 6.   | Susitikimų su jaunų žmonių tėvais, rūpintojais, globėjais, kitais atstovais skaičius |  |  |  |
| 7.   | Jaunimo inicijuotų ir (ar) suorganizuotų veiklų skaičius |  |  |  |
| 8.   | Organizacijos vykdomų viešinimo veiklų, skirtų lankytojams pritraukti, skaičius |  |  |  |
| 9.   | Įgyvendintų projektų, į kuriuos buvo įtrauktas jaunimas, skaičius |  |  |  |
| 10. | Numatomų gauti ir (ar) gautų lėšų veikloms vykdyti suma ir šaltiniai |  |  |  |
| 11. | Padedant atvirajam jaunimo centrui arba atvirajai jaunimo erdvei įdarbintų jaunų žmonių skaičius |  |  |  |

|  |  |  |  |  |  |  |  |
| --- | --- | --- | --- | --- | --- | --- | --- |
| **Tvirtinama atviro jaunimo centro / erdvės vadovo (-ės):** |   | **Data** |  | **Suderinta su Jaunimo ir bendruomenių reikalų koordinavimo grupe:** |   | **Data** |   |
| **Papildomi komentarai:***(jei yra)* |   | **Papildomi komentarai:***(jei yra)* |   |

\_\_\_\_\_\_\_\_\_\_\_\_\_\_\_\_\_\_\_\_\_\_\_